บริหารการจราจรเปิดช่องทางพิเศษบนทางหลวงสายหลัก ปิดจุดทางแยก-จุดกลับรถ อำนวยความสะดวกปลอดภัยให้ประชาชน
นายสราวุธ ทรงศิวิไล อธิบดีกรมทางหลวง เปิดเผยว่า นายศักดิ์สยาม ชิดชอบ รัฐมนตรีว่าการกระทรวงคมนาคม มอบหมายให้กรมทางหลวงเตรียมความพร้อมในการอำนวยความสะดวกปลอดภัยรองรับการเดินทางของประชาชนสู่ภูมิภาคต่างๆ พร้อมให้กรมทางหลวงประสานงานกับตำรวจทางหลวงดำเนินการเปิดช่องทางพิเศษ (Reversible Lane) บนทางหลวงสายหลัก ตลอดเส้นทางช่วงที่มีการจราจรติดขัด รวมทั้งบริหารจัดการปิดจุดทางแยกและปิดจุดกลับรถเพื่อลดกระแสการชะลอรถบริเวณทางร่วมทางแยกในทางหลวงสายหลัก นอกจากนี้ ยังกำชับให้กรมทางหลวง บริหารจัดการสัญญาณไฟจราจรจำนวน 113 แห่ง  16 สายทาง ปิดจุดทางแยก 80 แห่ง 26 สายทาง ปิดจุดกลับรถ 234 แห่ง 47 สายทาง รวมทั้งบริหารจัดการทางเข้า ออก บริเวณสถานีบริการน้ำมัน จำนวน 42 แห่ง เพื่อความคล่องตัวในการใช้รถใช้ถนนและช่วยป้องกันอุบัติเหตุในพื้นที่ทางหลวงสายหลักจำนวน 24 จังหวัด 69 แห่งนอกจากนี้ กระทรวงคมนาคม ขอให้ประชาชนวางแผนการเดินทางล่วงหน้าเพื่อกระจายการเดินทางและเหลื่อมเวลาการเดินทางในเส้นทางเข้า – ออกกรุงเทพฯ โดยขอความร่วมมือกลุ่มเดินทางใกล้ ประชาชนที่เดินทางกลับภูมิลำเนา หรือท่องเที่ยวในรัศมี 200 – 300 กิโลเมตรจากกรุงเทพฯให้เดินทางออกทีหลัง – กลับไว โดยเดินทางออกจากกรุงเทพฯ ในวันพฤหัสบดีที่ 14 เมษายน 2565 และกลับเข้ากรุงเทพฯ ในวันเสาร์ที่ 16 เมษายน 2565 สำหรับคนบ้านไกล ขอให้เดินทางออกไว – กลับทีหลัง โดยเดินทางออกจากกรุงเทพมหานครในช่วงวันอังคารถึงวันพุธที่ 12 – 13 เมษายน 2565 และกลับเข้ากรุงเทพมหานครในช่วงวันเสาร์ถึงวันอาทิตย์ที่ 16 - 17 เมษายน 2565 โดยพื้นที่เป้าหมายการขับเคลื่อนมาตรการประชาชนกลุ่มบ้านใกล้ 21 จังหวัด ภายใน 200 – 300 กิโลเมตร จากกรุงเทพฯ